Rick Turner

**Richard Turner** (25 September 1941 op Stellenbosch - 8 Januarie 1978, Durban), bekend as **Rick Turner**, was 'n Suid-Afrikaanse akademikus en anti-apartheidsaktivis  wat in 1978 vermoor is, moontlik deur die Suid-Afrikaanse veiligheidsmagte. Nelson Mandela het Turner beskryf as 'n bron van inspirasie.

## Lewe 
Turner matrikuleer aan die St George's Grammar School, Kaapstad in 1959 en studeer aan die Universiteit van Kaapstad waar hy in 1963 'n B.A. Honneursgraad behaal. Hy het sy studies aan Sorbonne in Parys voortgesit waar hy filosofie onder Henri Lefebvre studeer  en 'n doktorsgraad ontvang vir 'n proefskrif oor die Franse intellektueel, Jean-Paul Sartre.

Hy het in 1966 na Suid-Afrika teruggekeer en vir twee jaar op sy ma se plaas in Stellenbosch gewerk voordat hy aan die universiteite van Kaapstad, Stellenbosch en Rhodes klas gegee het. In 1970 verhuis hy na Natal en word 'n senior lektor in politieke wetenskap aan die Universiteit van Natal. Dieselfde jaar ontmoet hy Steve Biko en die twee vorm 'n noue band om die leierfigure in The Durban Moment te word.

Turner het 'n prominente akademikus aan die Universiteit geword en 'n leidende rol in die radikale filosofie in Suid-Afrika gespeel, en 'n aantal artikels gepubliseer. Sy werk is geskryf uit 'n radikale eksistensiële perspektief en beklemtoon die deugde van die volksdemokrasie van onder af teen outoritêre Stalinistiese en Trotskistiese linkse groepe . Hy was 'n sterk voorstander van werkerbeheer en 'n kritikus van die vernouing van politiek na partypolitiek.

## Politieke aktivisme 
Hy het in Maart 1976 as 'n verdedigingsgetuie die SASO-terreurverhoor van nege leiers van die Swartbewussynsbeweging bygewoon waar hy getuig het oor die teorieë wat in *The Eye of the Needle* uiteengesit het.

## Sluipmoord 
Op 8 Januarie 1978 word Turner deur 'n venster van sy huis in Daltonlaan, Bellair ('n voorstad van Durban), geskiet en het in die arms van sy 13-jarige dogter, Jann, gesterf.  Na maande se ondersoeke het die polisie-ondersoek geen leidrade opgelewer nie, en sy moordenaars is nooit geïdentifiseer nie. Daar word egter algemeen geglo dat hy deur die veiligheidsdienste vermoor is.

## Nalatenskap 
Hy word erken as een van die belangrikste akademiese filosowe wat uit Suid-Afrika gekom het.  Sy werk word steeds in populêre radikale bewegings gelees en Suid-Afrikaanse akademici soos Anthony Fluxman, Mabogo Percy More, Andrew Nash en Peter Vale maak  steeds van sy werk gebruik.

## Familie 
Turner se eerste vrou, Barbara Follett, het later 'n Britse parlementslid van die Arbeidersparty geword.

## Verwysings 
## Werke deur Rick Turner 
*What is Political Philosophy?, *Radical*, 1968
*Eye of the Needle*, 1972
**Dialectical Reason*, *Radical Philosophy*, No.4., 1973
*The Relevance of Contemporary Radical Thought, SPRO-CAS, 1971

## Artikels oor Turner 
*Rick Turner, *SA History Online*
*Philosophy & the Crisis in South Africa, M.A. Nupen, 1988
*Richard Turner and the Politics of Emancipation , Duncan Greeves, 1987
*Biographical introduction in 'The eye of the needle' by Tony Morphet, 1980
*Brushing Against the Grain: Oppositional Discourse in South Africa deur Tony Morphet, 1990
*The Moment of Western Marxism deur Andrew Nash, 1999
*Re-Reading Rick Turner in the New South Africa, deur Tony Fluxman en Peter Vale, 2004
*Black Consciousness in Dialogue: Steve Biko, Richard Turner and the ‘Durban Moment’ in South Africa, 1970 – 1974, Ian McQueen, SOAS, 2009
*Hippies, radicals and the Sounds of Silence - Cultural Dialectics at two South African Universities 1966-1976 , Helen Lunn, PhD Thesis, UKZN, 2010
*Eddie Webster, the Durban moment and new labour internationalism, Rob Lambert, 2010
*Re-imagining South Africa: Black Consciousness, radical Christianity and the New Left, 1967 – 1977, Ian McQueen, PhD Thesis, University of Sussex, 2011

## Eksterne skakels 
* Webwerf oor Rick Turner